Un tamm ton amañ evit monet get ar lennadenn (ma faot deoc'h): ton ar yourc'hed.mp3    Setu me aet get an oto da glask ur lec'h ma vo moaien gwelet evned e-leizh. Hir an hent un tamm. Arruet en ur lec'h a-feson, gwelet a ran, e gwirionez, ur  yoc'h evned: jualenned, un nebeut elerc'h, plomeriged rous e-leizh ivez, un nebeut plomeriged-kuchenn en o mesk. Ha tout ar re-se a spluj ur wezh an amzer, a hej o divaskell, ha get gouloù fin an enderv e ra un arvest a-feson. Gellet am behe chom get an dra-se ha klask ur lec'h da azeziñ ha da c'hortoz un dra un tamm dibar da arru (ar pezh a zegouezh liesoc'h evit ma kreder); marse eo ar fed ma oa tachennoù prevez àr vord ar lenn en deus parraet doc'hin a vonet d'ober un dro aze ? Un dra zo sur, aet on e ma  oto en-dro rak gwelet em eus e oa, du-hont, pelloc'h, d'an tu arall, ur yoc'h evned ivez, ha marse lod dianav din en o mesk (n'eo ket diaes kavout re seurt-se, ha ma soñj a zo o anavout un tamm a-dostoc'h. Setu me neuze é vleniiñ en-dro, àr glask tizhout an tachad-se. Ar pezh ne rin ket, tier zo un tamm e pep lec'h ha diaes-bras kavout un tachad lec'h ma vez posupl monet àr vord ar mor. Kavout a ran unan dister met netra da welet (marse pa vehen chomet pell a-walc'h em behe graet met amañ ivez n'em eus ket  bet ar basianted-se); setu, trede lec'h ! En oto en-dro, hag ar wezh-mañ e kavan ur lec'h a-dres: amañ e welin traoù !  Monet a ran neuze en un oufig. Un herlegon bennak, ha goelaniged fas du a-du-rall, netra ken. Tostaat a ran, betek ur park istr hag a seblant plaset mat, met re ziwezhat eo moarvat, liv ar serr-noz zo get an traoù, sioul betek re, kriadennoù ur wezh an amzer. Setu melkoni é arru hag é ober e reuz ! Ma, ma spered n'eo ket re get an evned. Soñjal a ran: a-benn ar fin, n'eus ket kement-se  a lec'hioù evit gwelet evned; ret eo gober kilometroù, bout d'an eur vat, bout benveger a-feson geneoc'h, gouiet resis al lec'h... Kement-se a deknologiezh hag a ouiziegezh evit gwelet traoù ?  Met marse ma melkoni a denn d'un dra arall: e oan é klask gwelet evned dibar betek re, ha kement-se a gas dipit goude. Hag ar re, boutin, am eus gwelet, n'int ket bet evit reiñ kontantamant din.  Hag ar fed da chañj lec'h get ma oto en deus ma lakaet da chom hep bout e ma aes en ur lec'h resis. Gwell e  kavan a-benn ar fin gober un droiad àr-droad hiroc'h met hag a laosk amzer deoc'h da santout an traoù.  Setu me é tonet en-dro neuze, soñjoù du un tamm genin. Ha gwelet em eus neuze en damdeñvalded, àr vord an hent, en ur park, daou yourc'h é sellet doc'hin. Un herradig em eus soñjet gober un arsav met aet on get ma hent. Kement-se n'eo ket bet trawalc'h evit tenniñ ma melkoni, met soñjet em eus e vehe un dra da lâret em notenn, ar pezh n'eo ket fall.